Pocut Meuligoë

Pocut Meuligoë nakeuh sidroë ureuëng inong uleë balang Sama Langa. Bak masa Beulanda jikeuneuk tamong u Sama Langa, Pocut Meuligoë nyang mantong muda balia ka meuhasé geupeutheun wilayah uleë balang gobnyan. Lé Pocut Meuligoë geupeuwajéb keu mandum ureuëng agam nyang na di Sama Langa bah geutron u mideuën prang ngon soë mantong nyang han geutém jak meuprang ka geutindak ngon hukôman nyang brat.

Pocut Meuligoë nakeuh turônan keu limong dari uleë balang Sama Langa, Tun Sri Lanang. Lam masa Pocut Meuligoë nyoëkeuh na meupadum go lam padum thôn teuntra Beulanda dijak seurang Sama Langa, sampoë-sampoë Karel van der Heijden, Jeundran Beulanda gadoh sineuk aneuk mata lam prang meureubot wilayah Sama Langa.

Peungarôh Pocut Meuligoë han meuceuë di wilayah Sama Langa mantong, tapi nakeuh that luwah sampoë u Acèh Rayek. Lam masa prang Acèh lé Pocut Meuligoë le that geukirém beunantu beulanja, seunjata ngon teuntra u Acèh Rayek keu geubantu prang disidéh. Nibak watèe nyan peukara nyan that mungkén jeuet geubantu lé Pocut saweuëb wilayah Sama Langa nakeuh that hayeuë lam bideuëng meuniaga.

Schumacher sidroë ureuëng teumuléh meubansa Beulanda ka jipeugah lam tulésan jih nakeuh bak thôn 1876, Beulanda that jiharok keu Sama Langa beutundôk keu Beulanda. Tapi meukeusud nyan laju geubalah lé ureueng Sama Langa ngon laju geuseurang kapai-kapai Beulanda di Seulat Malaka. Bak thôn nyang saban lé Gubernur Beulanda Karel van der Heijden ka jireuncana saboh prang u Sama Langa ngon jipeusiap saboh batalion seureuta mandum kapai prang nyang rayeuk-rayeuk ngon prang Sama Langa. Aseuka darat Beulanda watèe nyan jipimpin lé JDJ. van der Hegge Spies.
Bak watèe Beulanda teuka u darat, teuntra Acèh di Sama Langa ka geuprèh awak nyan di bineh panté Kiran ngon Kuala Tambuë. Lam uteuën beuluka nyang le diwilayah nyan ka geukeubah cit sula ban saboh nyan, saboh batalion teuntra Beulanda ngon hana sosah bak geupoh maté lé 40 droë teuntra Acèh nyang geuprèh disinan.
Lheuh keujadian phôn nyan laju meusambông-sambông prang di Sama Langa sampoë 30 thôn lheueh nyan bak watèe Batèë Iliëk meuhasé jireubôt lé Beulanda bak thôn 1904.

Prang Acèh